བོད་དོན་ཞི་བའི་ལས་འགུལ་བ་གླིང་ཚ་ཚེ་བརྟན་རྡོ་རྗེ་ནི་ཕྱི་ལོ་༢༠༡༣ཟླ་༦ཚེས་༨ཉིན་ནས་གར་སོང་ཆ་མེད་དུ་གྱུར་ཡོད་པ་རེད།ཁོང་གིས་ཐོག་མ་ཕྱི་ལོ་༢༠༡༢ཟླ་༣ཚེས་༡༠ཉིན་བཞུགས་སྒར་དྷ་རམ་ས་ལ་ནས་འགོ་འཛུགས་ཀྱིས་བོད་བར་དུ་ཞི་བའི་གོམ་བགྲོད་ཀྱི་ལས་འགུལ་ཞིག་སྤེལ་ཡོད་པ་དང་།དྷ་རམ་ས་ལ་ནས་བལ་ཡུལ་བར་དུ་གོམ་བགྲོད་བྱས་ནས་སོང་ཡོད་པ་རེད།སྐབས་དེ་དུས་བལ་གཞུང་གིས་འཛིན་བཟུང་བྱས་ནས་བོད་དུ་བསྐྱོད་ཐུབ་མེད་ནའང་།དེའི་ལོ་རྗེས་མ་ཕྱི་ལོ་༢༠༡༣ཟླ་༣ཚེས་༡༠ཉིན་སླར་ཡང་བཞུགས་སྒར་དྷ་རམ་ས་ལ་ནས་གོམ་བགྲོད་ཐེངས་གཉིས་པ་འགོ་འཛུགས་བྱས་ནས་རྒྱ་གར་གྱི་མངའ་སྡེ་༦ཙམ་བརྒྱུད་ཉིན་གྲངས་༨༩ཙམ་རིང་གོམ་བགྲོད་བྱས་ནས།ཕྱི་ལོ་༢༠༡༣ཟླ་༦ཚེས་༨ཉིན་རྒྱ་གར་བྱང་ཤར་ནུབ་བྷེང་གྷལ་མངའ་སྡེའི་ཁྱབ་ཁོངས་ཀ་ལི་སྤུངས་ས་གནས་སུ་ཡོད་པའི་དཔལ་ལྡན་སྲད་རྒྱུད་གྲྭ་ཚང་དུ་ཁོང་གི་རྐང་འཁོར་དང་ཅ་ལག་ཚང་མ་བཞག་སྟེ་གར་སོང་ཆ་མེད་གྱུར་ཡོད་པའི་གནས་ཚུལ་ཐོན་ནས་ད་བར་ལོ་ཧྲིལ་པོ་༥འགོར་ཡོད།